Robert Duvall

**Robert Selden Duvall** (5. tammikuuta 1931 San Diego, Kalifornia – 15. helmikuuta 2026 Middleburg, Virginia) oli yhdys­valtalainen näyttelijä ja ohjaaja. Hänen ensimmäinen roolinsa oli elo­kuvassa *[[Kuin surmaisi satakielen (elokuva)|Kuin surmaisi sata­kielen]]* (1962), mutta hänen varsinaiset läpi­murto­elo­kuvansa olivat *[[Kummisetä (elokuva)|Kummi­setä]]* (1972) ja sen jatko-osa *[[Kummisetä osa II]]* (1974). Duvall myös ohjasi elo­kuvat *[[Apostoli (elokuva)|Apostoli]]* ja *[[Assassination Tango]]*.

Duvall oli ehdolla Oscar-palkinnon saajaksi seitsemän kertaa. Hän sai Oscarin parhaasta mies­pää­osasta elo­kuvasta *[[Kantrin kaipuu]]* ja Baftan elo­kuvasta *[[Ilmestyskirja. Nyt]]*.

## Nuoruus, opiskelu ja armeija-aika
Robert Duvall syntyi 1931 San Diegossa Mildred Virginia ja William Howard Duvallin perheeseen. Duvallilla oli sekä iso- että pikkuveli. Hänen äitinsä oli amatöörinäyttelijä ja hänen isänsä laivaston lippueamiraali. Hänen perheensä oli kristillisen tieteen harjoittajia, mutta Duvall oli harva kirkossakävijä.

Duvall suoritti 1953 alemman korkeakoulututkinnon Principia College ja liittyi samana vuonna Yhdysvaltain maavoimiin hieman Korean sodan loppumisen jälkeen. Duvallin isä toivoi pojalleen uraa laivastossa, mutta tämä palveli vain kahden vuoden ajan Camp Gordonissa Georgiassa.

## Ura
### Teatteriopinnoista elokuviin
Duvall muutti talvella 1955 New Yorkiin, missä hän aloitti draamaopinnot Sanford Meisnerin alaisuudessa Neighborhood Playhousessa. Duvall asui New Yorkissa toisen nuoren näyttelijäopiskelijan Dustin Hoffmanin kanssa, ja heidän ystäväpiiriin kuului myös Gene Hackman, jonka vaimo kokkasi usein kolmikolle.

Duvall sai uransa alussa rooleja off-Broadwayltä ja televisiosta. Käsikirjoittaja ja näytelmäkirjailija Horton Foote oli nähnyt Duvallin suorituksen näytelmänsä *The Midnight Caller* opiskelijatuotannossa ja vakuuttunut tämän suorituksesta alkoholistina. Foote suositteli Duvallia käsikirjoittamansa elokuvaan *[[Kuin surmaisi satakielen (elokuva)|Kuin surmaisi satakielen]]* pieneen mutta merkittävän erakkomaisen Boo Radleyn roolin.

### Hollywoodin uuden aallon näyttelijänä
Duvall alkoi ensimmäisen elokuvansa jälkeen saada monia pieniä elokuva- ja televisio-osia, jotka johtivat edelleen isompiin tuotantoihin. Hän sai laajempa huomiota elokuvasta *[[M.A.S.H. – armeijan liikkuva kenttäsairaala]]* (1970). Duvall myös löysi paikkansa Hollywoodin uuden aallon ohjaajien näyttelijänä. Hän oli mukana Francis Ford Coppolan feministisessä road moviessa *[[Sadeihmisiä]]* (1969) ja George Lucasin esikoisohjauksessa *[[THX 1138]]* (1970).

Duvall oli sekä ensimmäisessä ''Kummisedässä'' (1972) että sen jatko-osassa (1974) mafian asianajaja Tom Hagenin roolissa. Ensimmäisestä osasta hän sai uransa ensimmäisen Oscar-ehdokkuuden, kun hän oli ehdolla parhaasta miessivuosasta. Duvall näytteli seuraavaksi muun muassa sotaelokuvassa *[[Kotka on laskeutunut]]* (1976) ja uutissatiirissa *[[Kasvot kuvaruudussa]]* (1976).

Duvall sai 1970-luvun lopulla kaksi Oscar-ehdokuutta. Ensin hän oli ehdolla parhaasta miessivuosasta elokuvasta *[[Ilmestyskirja. Nyt.]]* (1979). Hänen roolihahmonsa everstiluutnantti Kilgore julistaa rakastavansa "tuoreen napalmin tuoksua aamuisin". Duvall oli puolestaan ehdolla parhaan miespääosan Oscariin elokuvasta *[[Jääräpää Santini]]* (1980). Siinä hän näyttelee ammattisotilasta, joka rauhanaikana toteuttaa ankaraa kuria perheensä parissa.

### Oscar-voittajasta esikoisohjaukseen
Duvall voitti parhaan miespääosan Oscarin roolistaan hiipuvana country-tähtenä *[[Kantrin kaipuu]]ssa* (1983), mihin hän myös kirjoitti muutaman kappaleen. Samana vuonna ilmestyi Duvallin esikoisohjaus *[[Angelo, pikku ystäväni]]*, joka kertoo New Yorkin kaduilla asuvasta romanitytöstä. Draamaelokuva oli osittain improvisoitua.

Vaikka Duvall palkittiin pääosasta, hän oli *Kantrin kaipuun* jälkeen edelleen pääsääntöisesti luotettava sivuosanäyttelijä. Hänen seuraavia elokuviaan olivat muun muassa *[[Voittajan paluu]]* (1984) sekä jengitrilleri *[[Colors – jengit]]*, autourheiluelokuva *[[Ukkosta radalla]]* (1990) ja Margaret Atwood -filmatisointi *[[Orjattaresi (elokuva)|Orjattaresi]]* (1990). Duvall oli mukana myös Emmy-palkitussa minisarjassa *[[Vaarojen maa]]* (1989).

Duvallin 1990-luvun elokuvia olivat muun muassa *[[Ihmeiden aika (elokuva)|Ihmeiden aika]]* (1996) ja *[[Perhesalaisuus]]* (1996). *[[Apostoli (elokuva)|Apostoli]]* oli puolestaan Duvallin monivuotinen projekti, jonka hän myös ohjasi ja käsikirjoitti. Hän sai siitä kolmannen parhaan miespääosan Oscar-ehdokkuutensa. Elokuvasta *[[Siviilirohkeutta]]* (1998) tuli puolestaan kolmas miessivuosaehdokkuus. Duvall oli Emmy-ehdokkaana roolistaan Josif Stalinina televisioelokuvassa *[[Stalin (elokuva)|Stalin]]* (1992).

### 2000-luvun työt
Duvall ohjasi ja käsikirjoitti elokuvan *[[Assassination Tango]]* (2002), jossa hän näytteli itse pääosassa palkkamurhaajaa, joka kiinnostuu tangosta. Duvall näytteli sisällissotaan sijoittuvassa *[[Jumalan miekka|Jumalan miekassa]]* (2003) Robert E. Leetä ja *[[Afrikan salaisuudet|Afrikan salaisuuksissa]]* (2003) eksentristä rikasta miestä, joka ottaa veljenpoikansa suojelukseensa.

Duvall voitti Emmy-palkinnon sekä näyttelijänä että tuottajana minisarjasta *[[Broken Trail]]* (2006). Hän näytteli siinä karjatilallista, joka pelastaa viisi nuorta kiinalaistyttöä prostituutiolta. Duvallin seuraavia elokuvia olivat *[[We Own the Night]]* (2007), *[[Neljä joulua yhdessä päivässä]]* (2008) ja *[[Crazy Heart]]* (2009). Hän oli pääosassa komediassa *[[Ennen aikojaan]]* (2009), jossa hän näytteli erakkoa, joka alkaa suunnitella omia hautajaisiaan.

Duvall näytteli viisasta karjatilallista elokuvassa *[[Seven Days in Utopia]]* (2011) ja ampumaradan omistajaa toimintaelokuvassa *[[Jack Reacher: Tappajan jäljillä]]* (2012). Hänen neljäs sivuosa-Oscarin ehdokkus tuli elokuvasta *[[The Judge]]* (2014). Duvallin elokuvia 2010-luvulla olivat myös rikosdraama *[[Wild Horses (vuoden 2015 elokuva)|Wild Horses]]* (2015), jonka hän myös ohjasi, sekä trilleri *[[Widows]]* (2018).

Duvallin viimeisiä elokuvia olivat urheiludraama *[[12 Mighty Orphans]]* (2021) sekä vuoden 2022 *[[Kova vääntö]]* ja *[[The Pale Blue Eye]]*.

## Yksityiselämä
Duvall oli naimisissa neljä kertaa. Hän meni ensimmäisen kerran naimisiin vuonna 1964, kun hän nai malli Barbara Benjaminin. Avioliitto päättyi eroon vuonna 1975. Tätä seurasi nelivuotiset avioliitot näyttelijä Gail Youngsin (1982–1986) ja tanssinopettaja Sharon Brophyn (1991–1995) kanssa. Vuonna 2005 hän meni naimisiin argentiinalaisen näyttelijän Luciana Pedrazan kanssa.

Duvall kuoli 95-vuotiaana 15. helmikuuta 2026 kotonaan Middleburgissa Virginiassa.

## Valikoitu filmografia

* *[[Kuin surmaisi satakielen (elokuva)|Kuin surmaisi satakielen]]* (1962) 
* *[[Kummisetä (elokuva)|Kummisetä]]* (1972)
* *[[Kummisetä osa II]]* (1974)
* *[[Ilmestyskirja. Nyt]]* (1979)
* *[[Kantrin kaipuu]]* (1983)
* *[[Deep Impact (elokuva)|Deep Impact]]* (1998)

## Lähteet

## Aiheesta muualla